Tag-teams to make 50 000 sandwiches during Cape Town Sarmiethon [SOUND]
Good News 14:00
NUUSFLITS NUUSAGENTSKAP 24 November 2 nm
Goeiemiddag, hier is jou Goeie Nuus:
# Die gaskoeldrankvervaardiger PepsiCo en die PepsiCo-stigting werk daaraan om toegang tot voedsame kos vir Suid-Afrikaanse kinders en hulle gesinne uit te brei. Die maatskappy gaan nou pogings versnel om die voedingstelsel meer inklusief te maak. Dit is aangekondig deur die uitvoerende hoof van PepsiCo in Afrika, suid van die Sahara, Tertius Carstens. 'n Dogtermaatskappy, Pioneer Foods, voorsien ontbyt aan meer as 33-duisend kinders by 35 skole in Suid-Afrika. Carstens sê Pioneer Foods sal voortgaan om hierdie portefeulje uit te brei en bekostigbare, voedsame kos te voorsien.
# Die Amerikaanse rolprentvervaardiger DreamWorks bied in samewerking met die Verenigde Nasies 'n digitale veldtog aan wat ten doel het om 'n gesonde dieet en volhoubare lewe aan te moedig. Dit vorm deel van hul projekte vir die Internasionale Jaar van Vrugte en Groente. DreamWorks se karakters van die animasierolprent, The Trolls, moedig hul aanhangers aan om gesonde landbouprodukte te eet en koshelde te word. Die VN-stigting se woordvoerder, Elizabeth Cousens, sê hulle wil kinders bemagtig om volhoubare voedselkeuses te maak. 'n Kort bewusmakingsvideo is as deel van die internasionale veldtog bekend gestel.
# Die wêreld se grootste diamant-herwinningsvaartuig het in Kaapstad aangekom ná 'n nooiensvaart van vier weke uit Mangalië in Roemenië. Dit sal in die Moederstad toegerus word voordat dit vroeg volgende jaar met ontginning aan die Namibiese kus begin. 'n Woordvoerder van De Beers Marine, Michael Curtis, sê die aflewering voltooi die skeepsboufase van 'n mylpaalprojek wat meer as drie jaar gelede begin het. Die vaartuig sal onderwater-tegnieke gebruik om diamante uit die seebodem te onttrek.
# Die Springbok-kaptein Siya Kolisi het na afloop van die Bokke se Europese toer 'n beroemde toergids gehad terwyl hy Switserland besoek het. Hy het die plaaslike tennisheld, Roger Federer, ontmoet wat hom al Zürich se besienswaardighede gaan wys het. Die 20-malige grand slam-kampioen het foto's van hulle twee by bekende plekke geplaas en geskryf: "Het iemand 'n toergids nodig? Ek het 'n Springbok gevind wat in Zürich se strate ronddwaal. Wat 'n plesier om jou te sien, Siya". Federer se ma, Lynette, is in Suid-Afrika gebore.
# En 'n uitsonderlike wees-olifant, Timisa, vervul nou self die rol van 'n ouer suster in haar aanneem-trop. Timisa het haar reis saam met die Jabulani-trop presies vyf jaar gelede by die Hoedspruit Olifant-rehabilitasie-en-ontwikkelingsentrum in Limpopo begin. 'n Woordvoerder sê sy is gevind waar sy ronddwaal, met geen teken van haar trop nie. Haar ma is weens droogte dood en sy is deur Elephants Alive gered. Die verswakte olifant is aan die sentrum se Jabulani-trop bekend gestel, waar die matriarg, Tokwe, haar aanneem-ma geword het.